פסקל אברהמי

פסקל יום טוב אברהמי (28 במאי 1962, כ"ד באייר ה'תשכ"ב – 18 באוגוסט 2011, י"ח באב ה'תשע"א) היה לוחם ימ"מ ישראלי מעוטר. אברהמי היה מוותיקי לוחמי הימ"מ ושירת בה 26 שנה כלוחם חוד וכצלף. הוא זכה למוניטין גבוה מאוד ביחידה ועל אומץ ליבו זכה בשני עיטורי המופת ועיטור האומץ של משטרת ישראל. אברהמי נהרג במתקפת הטרור בדרום ישראל ב-2011. אחרי מותו הוענק לו פרס בגין ונכתב ספר להנצחת מורשתו. פסקל יום טוב אברהמי נולד בצרפת ב-28 במאי 1962 לאליהו וניקול אברהמי, משפחה יהודית שנמלטה מאלג'יריה בעקבות המלחמה שהתחוללה שם בשנות ה-50 של המאה ה-20 וכללה גם פוגרומים נגד יהודים. בשנת 1977, בגיל 15, עלה לישראל ולמד בתיכון רנה קסין שבירושלים. עם גיוסו לצה"ל התנדב לחטיבת הצנחנים ושובץ בגדוד 202. בצנחנים עבר מסלול הכשרה כלוחם וקורס מ"כים חי"ר. אברהמי לחם במלחמת לבנון הראשונה ונפצע בקרבות בביירות. מאז פציעתו בלבנון החל פסקל תהליך של חזרה בתשובה. הוא היה נשוי ואב לשלושה בנים, וגר בפסגת זאב בירושלים. ב-1985 התגייס לימ"מ, שם שירת כלוחם במשך כ-15 שנה. אברהמי השתייך לצוות החוד ול"קופים", יחידה המתמחה בפריצה באמצעות גלישת חבלים, טיפוס וסנפלינג. אברהמי היה ידוע בכושרו הגופני הגבוה, במשמעת העצמית הנוקשה ובנחישות שלו. הוא ראה בשירות בימ"מ שליחות והתעקש לצאת לכל משימה, פעולה ומבצע. בעשור האחרון לחייו ביחידה עבר הסבה לתפקיד צלף, המתמחה בירי מדויק במטרות קרובות ורחוקות כאחד, באמצעות מערכת נשק צלפים. אברהמי נחשב לאחד מבכירי הלוחמים והצלפים ביחידה, ובנוסף לפעולות המבצעיות הרבות בהן השתתף, חנך גם לוחמי וצלפי ימ"מ צעירים ממנו. ב-1988 השתתף אברהמי בכוח הפריצה ל"אוטובוס האמהות". באחד המבצעים בחברון, כאשר כוח הימ"מ היה בנחיתות מספרית, אברהמי הסתער לבד על 4 מחבלים והרג את כולם. במהלך שירותו בימ"מ, זכה לשני עיטורים מטעם משטרת ישראל: ב-1990 קיבל אברהמי את עיטור האומץ על חיסול חוליית מחבלים וב-1995 קיבל את עיטור המופת, כשהסתער על שלושה מחבלים שהיו בדרכם לפיגוע. אברהמי נהרג בערב 18 באוגוסט 2011 מירי מחבלים מגבול ישראל–מצרים כחלק מאירועי מתקפת הטרור בדרום ישראל ב-2011 בזמן שאבטח כוחות סילוק פצצות שעבדו בזירה. כאשר אברהמי נהרג, בגיל 49, הוא היה מוותיקי הלוחמים ביחידה, עם שירות רציף של 26 שנה בימ"מ בתפקידי לוחם וצלף. בחנוכה ה'תשע"ב (2011) זכה (לאחר מותו) בפרס בגין "עבור תרומתו לביטחון המדינה והיותו סמל למצוינות, אומץ לב והקרבה עבור המולדת". בחנוכה ה'תשע"ה (2014), לאחר מותו, עוטר על פועלו בעיטור המופת של משטרת ישראל. בשנת 2016 התקיימה במרכז מורשת מנחם בגין בירושלים הקרנת בכורה של הסרט החדש "פסקל אברהמי האיש והאגדה" (מאת הבמאי דוד שרמן). באותו ערב הושק הספר לזכרו "עד קצה הגבול". בנוסף לכך נקראה כיכר האירועים שברחוב יצחק טוניק שבפסגת זאב מזרח על שמו של אברהמי. בתאריך 6 בספטמבר 2018 נחנך בית כנסת לזכרו בשכונת נווה גן בפתח תקווה. בית הכנסת נקרא "תפארת פסקל". בעקבות מותו, אשתו של פסקל, סימה אברהמי, התגייסה למשטרת ישראל. גם בניו הבכורים, טל ומתן, התגייסו בעקבות אביהם למשמר הגבול. משנת 2018 מתקיים במיני ישראל מרוץ ריצה שנתי לזכרו הנקרא "לרוץ עם פסקל". רחלי דור-רפפורט, עד קצה הגבול: פסקל אברהמי – לוחם היחידה ללוחמה בטרור. הוצאת אופיר ביכורים, ישראל ה'תשע"ה-2015. קורות החיים של פסקל אברהמי, באתר "יזכור" של משרד הביטחון אתר ההנצחה לפסקל אברהמי ז"ל אבי אשכנזי ויוסי אלי, נהרג לוחם הימ"מ האגדי, פסקל אברהמי: "תמיד ראשון", באתר nrg מעריב, 18 באוגוסט 2011 הרוג שמיני במתקפת הטרור: לוחם ימ"מ בן 49, באתר ynet, 18 באוגוסט 2011 רון קופמן וזיו קורן, כתבה על הימ"מ ופסקל אברהמי (פ') כשנה לפני מותו, ישראל היום, 2011 שרי מקובר-בליקוב, "הוא שכב מת ומחייך. אמרתי לו 'קום פסקל, נלך הביתה'", באתר nrg‏, 10 בספטמבר 2011 ניר וולף, "25 שנים הייתה לי הרגשה רעה", באתר ישראל היום, 26 באוגוסט 2011 אמיר בוחבוט‏, חייו ומותו של לוחם יחידת העילית הוותיק בעולם, באתר וואלה, 15 באפריל 2013 אילנה שטוטלנד, ‏סגירת המעגל המרגשת של אלמנת לוחם הימ"מ המיתולוגי, באתר מעריב אונליין, 2 באפריל 2016 חדשות 2 - לוחם בכל רמ"ח אבריו עד גיל 49, בערוץ היוטיוב של רשת מדיה יעל ליבנת, לחזור על עקבותיהם, באתר צה"ל (דרך ארכיון האינטרנט), 27 בספטמבר 2012 רחלי דור-רפפורט, "עד קצה הגבול: פסקל אברהמי – לוחם היחידה ללוחמה בטרור". הוצאת אופיר-ביכורים, ישראל ה'תשע"ה-2015, עמודים 33–46 אגדת פסקל, באתר "IsraelDefense‏", 20 באוגוסט 2011 "מעריב", 19 באוגוסט 2011. עמ' 4. רחלי דור-רפפורט, "עד קצה הגבול: פסקל אברהמי - לוחם היחידה ללוחמה בטרור", הוצאת אופיר-ביכורים, ירושלים ה'תשע"ה-2015. פרק 5, עמוד 66 לוחם הימ"מ פסקל אברהמי נהרג בפיגוע הירי, משטרת ישראל טקס הענקת פרס בגין, באתר מרכז מורשת בגין בהוקרה: הגיבורים של משטרת ישראל, באתר משטרת ישראל, 16 בדצמבר 2014 מאיר תורג'מן, 11 שנים אחרי נפילת אביו, "הבן של פסקל" ממשיך בדרכו במג"ב: "סגירת מעגל", באתר ynet, 16 באוגוסט 2022